SKRIFTLIG FORESPØRGSEL E-2665/02

af Robert Goebbels (PSE) til Kommissionen

(23. september 2002)

Om: Placering af Kommissionens tjenestegrene i Luxembourg

Som svar på forespørgsel E-1226/02(1) om placering af Kommissionens tjenestegrene for folkesundhed har kommissær Neil Kinnock den 9. juli 2002 meddelt, at det har vist sig vanskeligt at tiltrække tilstrækkelig kvalificeret arbejdskraft til de faste stillinger i Direktoratet for Folkesundhed i Luxembourg.

Dette ret besynderlige svar giver anledning til følgende opfølgende spørgsmål:

1. Hvordan kan det være, at det lykkes andre europæiske institutioner, der er placeret i Luxembourg på grundlag af den samme traktat og protokoller knyttet hertil (Domstolen, Revisionsretten, Den Europæiske Investeringsbank etc.), at ansætte tilstrækkelig kvalificeret arbejdskraft?

2. Betyder det, at Kommissionen og dens øverste ledelse bevidst fører en strategi, der sigter på at svække Kommissionens tjenestegrene i Luxembourg? Hvordan kan det f.eks. ellers forklares, at generaldirektør Jean Paul Mingasson i sin skrivelse af 26. juli 2002 til generaldirektøren for direktorat C beder ham om at indstille alle nye ansættelser og tilføjer, at det indtil anden besked forekommer, kun vil være muligt at fravige dette, hvis kandidaten skriftligt accepterer en eventuel forflyttelse til Bruxelles?

3. Modsiger et sådant ansættelsesstop i Luxembourg, hvorfra er undtaget frivillige, der gerne vil til Bruxelles, ikke det svar, Kommissionen har givet, nemlig at det ikke er hensigten med den nye undersøgelse af Kommissionens tjenestegrene at foretage en centralisering (i Bruxelles), men derimod at sikre størst mulig rationel og effektiv udnyttelse af ressourcerne samtidig med, at der tages hensyn til den faglige interesse hos tjenestemænd, der arbejder i Luxembourg?

4. Kan Kommissionen give eksempler på en mere rationel og mere effektiv udnyttelse af sine ressourcer i Luxembourg? Er den påtænkte flytning af tjenestegrenene C1 Innovationspolitik og C3 Netværk og tjenester til GD for Erhvervspolitik i Bruxelles en beslutning, Kommissionen har taget for at tilpasse sig medlemsstaternes beslutninger af 8. april 1965 og de forpligtelser, den blev pålagt på regeringskonferencen den 29. oktober 1993, som er stadfæstet i Amsterdam-traktaten?

(1) EFT C 309 E af 12.12.2002, s. 98.

Svar afgivet på Kommissionens vegne af Neil Kinnock

(11. november 2002)

I sit svar på skriftlig forespørgsel E-1226/02 fra det ærede medlem og ved andre lejligheder har Kommissionen gentagne gange understreget, hvor meget spørgsmålet om placeringen af tjenestegrene i Luxembourg ligger den på sinde.

I sit svar anførte Kommissionen også, at man i det tilfælde, som det ærede medlem refererer til i skriftlig forespørgsel E-1226/02, søgte specialister i folkesundhed, hvis kvalifikationer adskiller sig klart fra de kvalifikationer, man normalt efterlyser i de institutioner, som det ærede medlem nævner i sin skriftlige forespørgsel.

Som tidligere meddelt er Kommissionen i gang med en tilbundsgående undersøgelse af sin interne organisation, og disse overvejelser vedrører naturligvis også de tjenestegrene, der er placeret i Luxembourg og på andre tjenestesteder.

Generaldirektøren for Generaldirektoratet for Erhvervspolitik bestræbte sig i denne sammenhæng på at sikre en omhyggelig og gennemsigtig forvaltning af de menneskelige ressourcer, og dette var årsagen til den interne note, som det ærede medlem henviser til. Hverken bag denne note eller bag nogen anden foranstaltning ligger der nogen strategi, der sigter på at svække Kommissionens tjenestegrene i Luxembourg. En sådan strategi eksisterer overhovedet ikke.

Siden noten af 26. juli blev skrevet, er den nævnte fremgangsmåde blevet ændret af objektive grunde. I den nye procedure lægges der vægt på bedre information af ansøgere til stillinger inden for Direktoratet for Innovationspolitik.

Under alle omstændigheder understreger Kommissionen endnu en gang, at foranstaltningerne på ingen måde foregriber eventuelle beslutninger, som Kommissionen måtte træffe efter at have konsulteret den luxembourgske regering og det berørte personale, hvilket stemmer overens med dokumentet om retningslinjerne for Luxembourgs fremtid som hjemsted for EU-institutionerne, som blev vedtaget af Kommissionen i januar 2001.

Med hensyn til de øvrige punkter i forespørgslen henviser Kommissionen det ærede medlem til Kommissionens svar på skriftlig forespørgsel E-2525/02 fra Colette Flesch(1).

(1) EFT C 110 E af 8.5.2003, s. 65.